**«Қаратай ЖОББМ» ММ директоры Б.Бекенованың қамқорлық кеңесінің алдындағы айтылған жартыжылдық ресми баяндамасы.**

**2017-2018 оқу жылы.**

Қазақстан Республикасының Президенті Нұрсұлтан Әбішұлы Назарбаевтың бастамасымен «100 нақты қадам» Ұлт жоспарын іске асыру аясында Экономикалық ынтымақтастық және даму ұйымы елдерінің стандарттары негізінде адам капиталының сапасын көтеруге бағытталған білім беру саласындағы 5 қадам жоспарланған. Оның 3-уі жалпы орта білім беру жүйесіне қатысты.

76- қадам. 12 жылдық білім беруді кезең-кезеңімен енгізу, функциялық сауаттылықты дамыту үшін мектептегі оқыту стандарттарын жаңарту. Жоғары сыныптарда жанбасылық қаржыландыруды енгізу, табысты мектептердіынталандыру жүйесін құру.

79-қадам. Білім беру жүйесінде- жоғары сыныптарда ағылшын тілінде оқытуға кезең-кезеңімен көшу.

89-қадам. «Нұрлы Болашақ» ұлттық жобасын әзірлеу және жүзеге асыру. Мектептік білім берудің қолданыстағы оқу бағдарламаларына «Мәңгілік ел» құндылықтарын енгізу.

Биыл жаңартылған білім мазмұнына 2,5,7-сыныптар көшті. 2017-2018 оқу жылынан бастап барлық сыныптарға бескүндік оқу аптасына көшу рұқсат етілді. Әр сабақ 40 минуттан өтеді. Сенбі күні оқушылар спорт секциясына келіп, түрлі іс-шараларға қатысады.

Мектепте оқу жылының басында 46 оқушы және даярлық тобының 5 тәрбиеленушілері контингентке енген. Бір оқушы қыркүйек айында келіп, 1-тоқсанда басқа мектепке ауысты. Қазір оқушылардың саны 45.

Оқушылардың танымдық қабілеттерін дамытатын 15 факультативтер өтеді, сонымен бірге 4 үйірме жұмыс істейді. Мұнда оқушылардың 100%қатысады. Биыл оқушылардың санау, ойлау қабілеттерін дамытатын, оқуға ынтасын арттыратын шахмат үйірмесі ашылды. Үйірмеге 39 оқушы қатысады. (80%).

Мектептегі материалдық-техникалық жабдықтауына келсек, жаңа оқу жылынан бастап биология және математика кабинеттері мультимедиялық құрал жабдықтармен қамтамасыз етілген. Мұғалімдердің сабақтарында АКТ-ны қолдануға үлкен мүмкіндік жасалған. Шағын орталыққа жаңа электр плита және тоңазытқыш алынды.

Қараша айында мектептің 50жылдығы тойланды. Мектеп түлектері музыкалық центр, микротолқынды пешін, принтер және ақшадай табыс етті. Бұл ақшаға шахмат кабинетіне арналған үстелдер, магнитті тақта және шахмат фигуралар алынды. Сонымен бірге «Чингизхан» шаруа қожалығының басшысы Мұсабеков Ж.С. мектеп тарихын және түлектеріне арнап, қабырға стендтерін ұсынды және оның демеуімен мектеп мерекеге безендірілді. Қалған ақшаға жаңа жылдық мерекесіне балаларға арналған сыйлықтар алынды.

Жаңа оқу жылынан бастап, мектепте 6 оқушы жаппай оқыту қорынан тегін тамақтанады. Тамақтану үшін 128000 теңге бөлінді. 2018 жылынан бастап ата-аналардан тағы 3 өтініш түсті. Арнайы комиссия тұрмыс жағдайын және кіріс сомасын есептеп, бұл оқушыларды тегін тамақтандыруға кіргізді. Оған қоса республикалық «Мектепке жол» акциясы аясында жаппай оқыту қорынан 32000 теңгеге 6 оқушыға спорт киімі және кеңсе тауарлары берілді. Мұғалімдер мен Қаратай ауылының әкімшілік демеуімен бұл оқушыларға 17350 теңгеге мектепке арналған құрал жабдықтар алынды.

Мектептің 1-тоқсандағыбілім сапасы 68% құрайды. 2-тоқсандағы білім сапасы 74% құрайды. Көрсеткіштерден қарасақ, динамикасы көрінеді. Себебі жақсы оқитын және үздік оқитын оқушылардың саны 2- тоқсанда артты.

Жаңа бағдарламаның 7 модульдің бір бөлігін іске асыру үшін дарынды оқушылармен жұмыс жүйелі түрде өтеді. Дарынды оқушылар «Жас дарын» мектебінде сырттай оқиды. Және жарты жыл бойы зияткерлік сайыстарға, ғылыми жобаларға, ақындардың оқуларына қатысып, жүлделі орындарға ие болды.